
	હેતુ
	શીખવવું કે ખ્રિસ્તીઓને તાવીજની જરૂર નથી. ઈશ્વર કોઈ પણ તાવીજ કે દુષ્ટ આત્મા કરતાં વધુ સામર્થી છે.

	શિક્ષકની તૈયારી
	આ પાઠ તૈયાર કરતી વખતે એક સાચા ઈશ્વરની આરાધના કરતાં તેમના પ્રત્યેની તમારી વફાદારી નવી કરો અને આ પાઠ તથા તમારા વિદ્યાર્થીઓને તેમને સોંપો. પછી પ્રેરિતોનાં કૃત્યો 19:11-20 અને પાઠની યોજના વાંચો અને તેનો અભ્યાસ કરો.

	મુખપાઠ કલમ
	લૂક 10:27
તારા પ્રભુ ઈશ્વર પર તારા પૂરા હૃદયથી, તારા પૂરા જીવથી, તારા પૂરા બળથી અને તારા પૂરા મનથી પ્રેમ કર.



પાઠની યોજના
પ્રસ્તાવના
બાળકોએ લોકોને ગળામાં, કાંડા પર કે બીજે ક્યાંક તાવીજ પહેરેલાં જોયાં હશે, કદાચ તેઓ પોતે પણ પહેરતાં હશે. વર્ગને પૂછો (તાવીજ પહેરનાર બાળકને નહિ) કે લોકો તાવીજ કેમ પહેરે છે. તમે જે જવાબ ઇચ્છો છો તે એ છે કે લોકો માને છે કે તે શક્તિશાળી રક્ષણ છે.
પાઠના મુખ્ય મુદ્દાઓ
	1.આ વાર્તા કહો. આ વાર્તા આફ્રિકામાં બની હતી.
દક્ષિણ સુદાનના રિવોટોમાં વરસાદ નહોતો. પાક સુકાઈ રહ્યો હતો. વડીલો કેન્યાથી આવેલા મિશનરી પાસ્ટર પીટરને મળવા આવ્યા. તેમણે તેમને કહ્યું, “કૃપા કરીને ઈશ્વરને પ્રાર્થના કરશો કે અમને વરસાદ મોકલે?” પાસ્ટર પીટરે કહ્યું કે તે કરશે, પણ પહેલાં તેમણે પહેરેલાં બધાં તાવીજ ઉતારવાં પડશે. જો તેઓ તાવીજ પહેરીને સાથે પ્રાર્થના કરે તો તેઓ ઈશ્વરના સામર્થ્ય પર ભરોસો રાખતા નથી. તાવીજ ઉતારવામાં આવ્યાં અને પાસ્ટર સાથે તેમણે વરસાદ માટે પ્રાર્થના કરી. તે રાત્રે એટલો જોરદાર વરસાદ પડ્યો કે બીજા દિવસે પાસ્ટર પીટર પોતાના ઘરની બહાર નીકળી શક્યા નહિ. જેઓ ઈશ્વરનું સામર્થ્ય જાણતા નહોતા તેમને માટે આ ખૂબ સામર્થી સાક્ષી હતી.
	2.ચિત્ર 30 બતાવો. માણસો શું કરી રહ્યા છે તે વિશે વાત કરો. તાવીજ વગેરેનો નાશ કરવો સહેલું નથી. ઈશ્વરના સામર્થ્ય પર ભરોસો રાખવો એ વિશ્વાસનું મોટું પગલું છે. માણસો ઈશ્વરની આજ્ઞા પાળી રહ્યા છે.
મુખપાઠની કલમ શીખવો
જ્યારે આપણે આમ કરીએ ત્યારે ઈશ્વર આપણને આશીર્વાદ આપશે, જેમ તેમણે રિવોટોના લોકોને આપ્યો.
	3.પ્રેરિતોનાં કૃત્યો 19:18-20 ની વાર્તા તમારા પોતાના શબ્દોમાં કહો. એફેસસના લોકોએ જાદુ અને તાવીજનાં બધાં પુસ્તકોની મોટી હોળી કરી. ઈશ્વરે તેમને આશીર્વાદ આપ્યો કારણ કે તેમણે બતાવ્યું કે તેઓ તેમના સામર્થ્ય પર ભરોસો રાખે છે. મંડળી વધતી ગઈ.
પુનરાવર્તન
પાઠનું ટૂંકું પુનરાવર્તન કરીને ભાર મૂકો કે આપણા રોજિંદા ખ્રિસ્તી જીવન માટે ઈશ્વરનો પ્રેમ અને સામર્થ્ય પૂરેપૂરાં પૂરતાં છે. બીજા કોઈ અને બીજી કોઈ બાબત પાસે આપણને મદદ કરવાનું સામર્થ્ય નથી.
પાઠ પ્રત્યે આપણો પ્રતિભાવ
જો શક્ય હોય તો, પાઠની શરૂઆતમાં જેવી વાર્તા કહી હતી તેવી તમે જાણતા હોવ તે બીજી વાર્તાથી પાઠનો અંત કરો.

